《次韵喻存道二首》
宋代·郭印

访道寻师积有年，晚逢夫子叹高坚。
玄关启处功深矣，妙指传来意豁然。
气会三宫驰圣毂，理归一辙弃尘编。
工夫到后神明出，夺得天机动用权。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。